The Elder Scrolls IV: Oblivion
The Elder Scrolls IV: Oblivion — მოქმედებითი როლური ვიდეო თამაში ღია სამყაროთი, რომელიც შექმნა Bethesda Game Studios-მა, ხოლო გამოსცა Bethesda Softworks-მა და 2K Games-მა (Take-Two Interactive-ის შვილობილი კომპანია). „Oblivion“ არის „The Elder Scrolls“-ის სერიის რიგით მეხუთე ნაწილი, რომელიც გამოვიდა 2006 წლის მარტში Microsoft Windows-სა და Xbox 360-ის პლატფორმებზე. მობილური ვერსია გამოშვებული იქნა 2006 წლის მაისს, ხოლო PlayStation 3-ის ვერსია — 2007 წლის მარტში. 2006 წლის 21 ნოემბერს გამოვიდა თამაშის პირველი ოფიციალური დამატება „Knights of the Nine“. 2007 წელს ამას მოჰყვა „The Elder Scrolls IV: Oblivion Game of the Year Edition“-ის გამოცემა Windows, Xbox 360-სა და PlayStation 3-ის პლატფორმებზე, რომელიც მოიცავდა ორ დამატებას — „Shivering Isles“ და „Knights of the Nine“. მეხუთე საიუბილეო გამოცემა გამოვიდა 2011 წელს. დაგეგმილი იყო აგრეთვე PlayStation Portable-ის ვერსიის გამოცემა, თუმცა მასზე მუშაობა შეწყდა. „ობლივიონის“ ისტორია მიმდინრეობს პერსონაჟის გარშემო, რომელიც ცდილობს ხელი შეუშალოს ფანატიკოსთა სექტის „მითური განთიადის“ გეგმის განხორციელებას — გააღოს „ობლივიონის“ სამყროს კარიბჭე და დაეუფლოს იმპერიას. წინამორბედების მსგავსად იგი აგრძელებს ღია სამყაროს ტრადიციებს, რაც მოთამაშეს საშულებას აძლევს გადაადგილდეს თავისუფლად თამაშის სამყაროს ნებისმიერ წერტილში და გადადოს შესასრულებელი ძირითადი დავალებები განუსაზღვრელი ვადით. მოთამაშის მუდმივ მიზანს წარმოადგენს პერსონაჟის უნარ-ჩვევებისა და მახასიათებლების გაუმჯობესება. უნარ-ჩვევები მენიუში წარმოდგენილია ციფრების სახით. თამაშის დასაწყისში მოთამაშე ირჩევს შვიდ ძირითად უნარს. დეველოპერებმა წინა სერიებისგან განსხვავებით აქცენტი სიუჟეტის განვითარებაზე გაამახვილეს. ობლივიონზე მუშაობა დაიწყო „The Elder Scrolls III: Morrowind“-ის გამოსვლის შემდეგ, 2002 წელს. გრაფიკის დასამუშავებლად Bethesda Softworks-მა გამოიყენა Havok-ის ძრავის გაუმჯობესებული ვერსია, მაღალი დიანამიური დიაპაზონის განათება და პროცედურული გენერირების საშუალება, რამაც დეველოპერებს სხვადასხვა ტერიტორიების სწრაფად შექმნის შესაძლებლობა მისცა. მათ ასევე შეიმუშავეს Radiant A.I.-ის სისტემა, რაც არამოთამაშე პერსონაჟებს აძლევს საშუალებას გააკეთონ არჩევანი, მიიღონ გადაწყვეტილება და მათი ქცევა წინა სერიებთან შედარებით იყოს უფრო კომპლექსური და რთული. თამაშის მუსიკის შექმნაზე მუშაობდა ვიდეო თამაშების განთქმული კომპოზიტორი ჯერემი სოული. ობლივიონმა მიიღო უმაღლესი შეფასებები და ჯილდობი ვიდეო თამაშების მიმოხილველი ჟურნალ-გაზეთებისა და ვებსაიტებისგან, მათ შორის — „წლის თამაშის“ წოდება სხვადასხვა გამომცემლებისგან. ძირითადი შექება წილად ჰხვდა თამაშის ვრცელ სამყაროს, გრაფიკას და არამოთამაშე პერსონაჟების ინტელექტუალურ შესაძლებლობებს. ის ასევე წარმატებული აღმოჩნდა კომერციულადაც — ორი კვირის განმავლობაში გაიყიდა 1.7 მილიონი ასლი, ხოლო დღეის მონაცემით, გაყიდვების სრული რაოდენობა შეადგენს 9.5 მილიონ ეგზემპლარს. „ობლივიონს“ მოჰყვა გაგრძელება „The Elder Scrolls V: Skyrim“ (2011).